ซาบีดา ไทยเศรษฐ์

นายกองเอก **ซาบีดา ไทยเศรษฐ์** (เกิด 11 ตุลาคม พ.ศ. 2527)  เป็นนักธุรกิจและนักการเมืองชาวไทย ปัจจุบันดำรงตำแหน่งรัฐมนตรีว่าการกระทรวงวัฒนธรรม ในรัฐบาลอนุทิน ชาญวีรกูล และสมาชิกสภาผู้แทนราษฎร แบบบัญชีรายชื่อ อดีตรัฐมนตรีช่วยว่าการกระทรวงมหาดไทย ในรัฐบาลแพทองธาร ชินวัตร เป็นบุตรสาวชาดา ไทยเศรษฐ์ อดีตรัฐมนตรีช่วยว่าการกระทรวงมหาดไทย

## ประวัติ
ซาบีดาเกิดเมื่อวันที่ 11 ตุลาคม พ.ศ. 2527 เป็นบุตรสาวคนที่สองของชาดา ไทยเศรษฐ์ กับเตือนจิตรา แสงไกร มีพี่สาวและน้องสาวร่วมบิดามารดาจำนวนสองคน คือ ปานัดฌา ไทยเศรษฐ์ และอัลฑริกา ไทยเศรษฐ์

ซาบีดาสำเร็จการศึกษาระดับปริญญาตรี คณะนิติศาสตร์ จากมหาวิทยาลัยอัสสัมชัญ และระดับปริญญาโทในคณะเดียวกันจากมหาวิทยาลัยแห่งหนึ่งในลอนดอน สหราชอาณาจักร ปริญญาปรัชญาดุษฎีบัณฑิต กิตติมศักดิ์ สาขาวิชา รัฐประศาสนศาสตร์ มหาวิทยาลัยเวสเทิร์น

ชีวิตส่วนตัว ซาบีดาสมรสกับอนันต์ ปาทาน (ชื่อเล่น: ชาเดฟ) โดยจัดงานฉลองมงคลสมรสเมื่อวันที่ 9 มกราคม พ.ศ. 2565 ณ โรงแรมบันยันทรี เกาะสมุย อำเภอเกาะสมุย จังหวัดสุราษฎร์ธานี โดยมี ชวน หลีกภัย ประธานสภาผู้แทนราษฎรในขณะนั้น เป็นประธานในพิธี และมีบุคคลทางการเมืองเข้าร่วมงานเป็นจำนวนมาก

## การดำรงตำแหน่ง
### ธุรกิจ
ซาบีดาเคยเป็นหุ้นส่วนร่วมกับอัลฑริกาผู้เป็นน้องสาว ในห้างหุ้นส่วนจำกัด ชฎาอุทัยธานีทัวร์ ประกอบธุรกิจขนส่งผู้โดยสารด้วยรถโดยสารประจำทาง นอกจากนี้ ซาบีดายังเป็นผู้ถือหุ้นในบริษัทอีก 4 แห่ง ในจำนวนนี้เป็นกรรมการด้วย 2 แห่ง คือ บริษัท ท่าทรายหนองมะโมง ชาชีพ จำกัด (ถือหุ้น 48%) ประกอบธุรกิจร้านขายปลีกวัสดุก่อสร้าง และ บริษัท พาวเวอร์.ธันเดอร์ จำกัด (ถือหุ้น 60%) ประกอบธุรกิจผลิตเครื่องจ่ายไฟฟ้า (เสร็จการชำระบัญชีแล้ว) ส่วนอีก 2 ธุรกิจที่ซาบีดาร่วมเป็นเจ้าของ ได้แก่ ร่วมเป็นหุ้นส่วนในห้างหุ้นส่วนจำกัด เสืออุทัย (ร่วมลงหุ้น 33.33%) ประกอบธุรกิจก่อสร้างถนน สะพาน และอุโมงค์ (เสร็จการชำระบัญชีแล้ว) และเป็นผู้ถือหุ้นของ บริษัท ใจบุญ พร๊อพเพอร์ตี้ จำกัด (ถือหุ้น 5%) ประกอบธุรกิจซื้อขายอสังหาริมทรัพย์ประเภทพักอยู่อาศัย ทั้งนี้ เธอได้ลาออกและโอนหุ้นออกจาก บจก.ท่าทรายหนองมะโมง ชาชีพ ก่อนเข้ารับตำแหน่งรัฐมนตรีช่วยว่าการกระทรวงมหาดไทย

### มูลนิธิ
บุตรสาวของชาดาทั้ง 3 คนยังดำรงตำแหน่งในมูลนิธิอีก 2 แห่ง ได้แก่ มูลนิธิไทยเศรษฐ์ และ มูลนิธิอุทัยธานีเพื่อการพัฒนา ซึ่งจัดตั้งขึ้นเพื่อช่วยเหลือปัญหาต่าง ๆ ในจังหวัดอุทัยธานีเป็นหลัก โดยซาบีดาเป็นรองประธานกรรมการและเลขานุการทั้ง 2 มูลนิธิ

## งานการเมือง
ซาบีดาเคยเป็นหนึ่งในคณะทำงานประจำรัฐมนตรีช่วยว่าการกระทรวงมหาดไทย ในสมัยที่ชาดาผู้เป็นบิดาดำรงตำแหน่ง และเป็นตัวแทนของบิดาในการทำงานและดูแลประชาชนในพื้นที่จังหวัดอุทัยธานี เขตเลือกตั้งที่ 1 ที่ชาดาได้รับเลือกตั้ง ต่อมาเมื่อวันที่ 3 กันยายน พ.ศ. 2567 ชาดาได้ประกาศถอนตัวออกจากรัฐบาลแพทองธาร ชินวัตร เนื่องจากกังวลต่อคุณสมบัติของตน และให้ซาบีดาไปดำรงตำแหน่งเดิมของตน โดยพระบาทสมเด็จพระวชิรเกล้าเจ้าอยู่หัวมีพระบรมราชโองการแต่งตั้งเธอในตำแหน่งดังกล่าวในวันรุ่งขึ้น (4 กันยายน) นับเป็นรัฐมนตรีสตรีมุสลิมคนแรกในกระทรวงมหาดไทย และเป็นบุคคลสกุลไทยเศรษฐ์คนที่สามที่ได้ดำรงตำแหน่งรัฐมนตรี ต่อจากชาดาและมนัญญา ไทยเศรษฐ์ ผู้เป็นอา

ต่อมาเมื่อวันที่ 19 กันยายน พ.ศ. 2568 ซาบีดาได้รับพระบรมราชโองการโปรดเกล้าฯ แต่งตั้งให้ดำรงตำแหน่งรัฐมนตรีว่าการกระทรวงวัฒนธรรม ในรัฐบาลอนุทิน ชาญวีรกูล

### สมาชิกสภาผู้แทนราษฎร
ซาบีดา ไทยเศรษฐ์ ได้รับเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคภูมิใจไทย

## เครื่องราชอิสริยาภรณ์

## อ้างอิง

* 

หมวดหมู่:ชาวไทยเชื้อสายปาทาน
หมวดหมู่:มุสลิมชาวไทย
หมวดหมู่:นักการเมืองจากจังหวัดอุทัยธานี
หมวดหมู่:นักธุรกิจจากจังหวัดอุทัยธานี
หมวดหมู่:นักการเมืองสตรีชาวไทย
หมวดหมู่:รัฐมนตรีว่าการกระทรวงวัฒนธรรมไทย
หมวดหมู่:รัฐมนตรีช่วยว่าการกระทรวงมหาดไทยไทย
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคภูมิใจไทย
หมวดหมู่:บุคคลจากคณะนิติศาสตร์ มหาวิทยาลัยอัสสัมชัญ
หมวดหมู่:ผู้บังคับบัญชาและเจ้าหน้าที่กองอาสารักษาดินแดน